Prezidentimiz toʻqimachilik korxonalari loyihasi haqida oʻzining fikrlarini bildirdi

11.02.2017
Prezidentimiz Shavkat Mirziyoyev Termiz shahrida “Janub tekstil” mas’uliyati cheklangan jamiyati, “Amudar Teks” O‘zbekiston – Angliya qoʻshma korxonasi hamda Sherobod tumanida barpo etiladigan “SHEROBOD TEXTILE INVEST” mas’uliyati cheklangan jamiyatida toʻqimachilik mahsulotlari ishlab chiqarishni tashkil etish loyihalari bilan tanishdi.
Mamlakatimizda ishlab chiqarilayotgan toʻqimachilik mahsulotlariga jahon bozorida talab ortib bormoqda. Surxon vohasining tabiiy iqlim sharoiti xaridorgir toʻqimachilik mahsulotlari ishlab chiqaradigan xomashyo yetishtirish uchun juda qulay. Viloyat mirishkorlari paxta parvarishida boy tajriba toʻplagan. Yurtimizda qulay ishbilarmonlik muhiti yaratilib, xorijiy sarmoyadorlarga qator imtiyoz va preferensiyalar qoʻllanilayotgani toʻqimachilik sanoatini yanada rivojlantirishda muhim omil boʻlayotir. Yaratilayotgan imkoniyatlardan unumli foydalanib, mahalliy sharoitda yetishtirilgan sifatli paxta tolasidan tayyor mahsulot ishlab chiqarishga e’tibor kuchaytirilmoqda.
“Janub tekstil” mas’uliyati cheklangan jamiyatida tashkil etiladigan toʻqimachilik mahsulotlari ishlab chiqaradigan korxona ishga tushirilishi 350 ish oʻrni yaratish imkonini beradi. Korxonada yiliga 5 ming tonnadan ortiq ip-kalava ishlab chiqarish rejalashtirilgan.
2018-yilda ishga tushiriladigan “Amudar Teks” O‘zbekiston –Angliya qoʻshma korxonasi yiliga 7 ming tonna ip-kalava ishlab chiqarish quvvatiga ega boʻladi. Bu yerda 300 kishi ish bilan ta’minlanadi. 10 million dollardan ortiq qiymatdagi toʻqimachilik mahsulotlari eksport qilinadi.
“SHEROBOD TEXTILE INVEST” mas’uliyati cheklangan jamiyatida oʻrnatiladigan zamonaviy  texnologiyalar yiliga 17 ming tonna ip-kalava ishlab chiqarish imkoniyatini yaratadi. Korxona qurilishiga 46 million dollar mablagʻ sarflanadi. Sherobod tumanining “Seplon” qishloq fuqarolar yigʻini hududida bunyod etiladigan korxona ishga tushirilishi bilan 700 kishi ish bilan band boʻladi.
Davlatimiz rahbari mazkur sanoat korxonalari paxtani qayta ishlash va tayyor mahsulot ishlab chiqarishda istiqbolli loyihalar boʻlib, viloyat iqtisodiyotini barqaror rivojlantirishda muhim ahamiyat kasb etishini ta’kidladi.